Αυτό το λήμμα αφορά την πόλη του Ουέστμινστερ εντός του Λονδίνου.  Για την ομώνυμη περιοχή εντός της πόλης, δείτε: Ουέστμινστερ.  
Συντεταγμένες: 51°30′N 00°08′W﻿ / ﻿51.500°N 0.133°W﻿ / 51.500; -0.133

Η **Πόλη του Ουέστμινστερ** (αγγλικά: *City of Westminster*, προφορά (βοήθεια·πολυμέσα)) είναι δήμος του εσωτερικού Λονδίνου ο οποίος παράλληλα έχει και την ιδιότητα πόλης. Εκτός από την μικρής έκτασης ομώνυμη περιοχή του Ουέστμινστερ όπου βρίσκονται και τα ανάκτορα του Ουέστμινστερ όπου στεγάζεται το βρετανικό κοινοβούλιο, ο δήμος καλύπτει επίσης το μεγαλύτερο τμήμα της έκτασης του ευρύτερου κεντρικού Λονδίνου συμπεριλαμβάνοντας και σημαντικό μέρος του Ουέστ Εντ. Βρίσκεται στα δυτικά του Σίτυ του Λονδίνου, ανατολικά από τον δήμο του Κένσινγκτον και Τσέλσι, ενώ στα νότια ο Τάμεσης αποτελεί το σύνορο της περιοχής. Ο δήμος ιδρύθηκε το 1965 με την διοικητική αναδιάρθρωση του Λονδίνου και την δημιουργία του *Μείζονος Λονδίνου*, και απέκτησε την ιδιότητα της πόλης από τον παλαιότερο *μητροπολιτικό δήμο του Ουέστμινστερ* ο οποίος υπήρχε από το 1900, ενώ η περιοχή ήταν αναγνωρισμένη ως πόλη ήδη από το 1540.

Με την εξαίρεση κάποιων ανοικτών χώρων και πάρκων, έχει υψηλή πυκνότητα κατοίκησης. Πολλές από τις χαρακτηριστικές περιοχές του Λονδίνου αποτελούν τμήμα της πόλης του Ουέστμινστερ, όπως τα ανάκτορα του Ουέστμινστερ, τα ανάκτορα του Μπάκινγκχαμ, η πρωθυπουργική κατοικία στην Ντάουνινγκ Στρητ αριθμός 10, το παλάτι Σαιντ Τζέιμς, και οι εμπορικές περιοχές του Όξφορντ Στρητ, Ρίτζεντ Στρητ, Πικκαντίλλυ Σέρκους, Μποντ Στρητ, Λέστερ Σκουέρ και Σόχο. Κατά την απογραφή του 2011, ο δήμος είχε πληθυσμό 220.000 κατοίκων.

Ιστορία
-------

Η ιστορία της περιοχής ξεκινά πριν την νορμανδική κατάκτηση της Αγγλίας στα μέσα του 11ου αιώνα από τον Γουλιέλμο Α´. Λίγα χρόνια πριν την νορμανδική εισβολή, ο Εδουάρδος ο Ομολογητής, ο οποίος ήταν από τους τελευταίους Σάξωνες βασιλείς, ξεκίνησε την κατασκευή του αββαείου του Ουέστμινστερ, από την αρχική κατασκευή του οποίου διασώζονται πολύ λίγα τμήματα. Συνέχισε χτίζοντας το παλάτι του Ουέστμινστερ μεταξύ του αββαείου και του ποταμού Τάμεση, συγκεντρώνοντας έτσι τόσο τις πολιτειακές όσο και τις θρησκευτικές αρχές στην περιοχή και αναδεικνύοντας την σε κέντρο εξουσίας στην πόλη του Λονδίνου, το οποίο ως πόλη τον καιρό αυτό βρισκόταν πιο ανατολικά και το Ουέστμινστερ αποτελούσε προάστιο του.

Ο θυρεός της πόλης του ΟυέστμινστερΠαλαιότερη έκδοση του θυρεού της πόλης
Για πολλούς αιώνες η περιοχή του Ουέστμινστερ και η πόλη του Λονδίνου ήταν γεωγραφικά διακριτές περιοχές, και δεν ήταν παρά μόνο τον 16ο αιώνα όταν άρχισε να θεωρείται ως τμήμα της ευρύτερης πόλης του Λονδίνου, καθώς τα διάφορα χωράφια και ανοικτοί χώροι που υπήρχαν έως τότε και το χώριζαν από την παλιά πόλη του Λονδίνου είχαν πλέον καλυφθεί με σπίτια και άλλες κατασκευές, απορροφώντας παράλληλα και γειτονικά χωριά όπως το Μαρυλεμπόν και το Κένσινγκτον. Το Ουέστμινστερ έγινε για σύντομο χρονικό διάστημα ανεξάρτητη πόλη -ως επισκοπική έδρα- όταν το 1540 ο Ερρίκος Η´ δημιούργησε την επισκοπή του Ουέστμινστερ.

Μετά την διάλυση των μοναστηρίων από τον Ερρίκο Η´ καθώς και του αββαείου του Ουέστμινστερ κατά την περίοδο της απόσχισης της Αγγλίας από τον καθολικισμό, το 1585 δημιουργήθηκε ξεχωριστά μια νέα δημοτική αρχή η οποία διαχειρίζονταν πλέον την γη η οποία προηγουμένως άνηκε στο αββαείο. Οι εξουσίες της αρχής αυτής, γνωστής ως *Westminster Court of Burgesses (Αυλή των δημοτών του Ουέστμινστερ)* ορίστηκαν περαιτέρω με σχετικό βασιλικό διάταγμα του 1604, και εξακολούθησε να υπάρχει έως το 1900, όταν πλέον αντικαταστάθηκε από τον ευρύτερο μητροπολιτικό δήμο του Ουέστμινστερ.

Η σημερινή πόλη του Ουέστμινστερ ως διαχειριστική αρχή εντός των σύγχρονων ορίων της υπάρχει από το 1965, όταν εντός της πόλης του Ουέστμινστερ συγχωνεύτηκαν 3 άλλοι γειτονικοί δήμοι, του Σαιντ Μαρυλεμπόν, Πάντιγκτον, και ο παλαιός μητροπολιτικός δήμος του Ουέστμινστερ ο οποίος περιείχε τις περιοχές του Σόχο, Μέιφαιρ, Σαιντ Τζέιμσις, Στραντ, Ουέστμινστερ, Πίμλικο, Μπελγκράβια, και Χάιντ Παρκ.

Αξιοθέατα
---------

Στην περιοχή της πόλης του Ουέστμινστερ περιλαμβάνονται πολλά από τα γνωστότερα αξιοθέατα του Λονδίνου, όπως τα ανάκτορα του Μπάκιγχαμ, το παλάτι του Ουέστμινστερ όπου στεγάζεται το βρετανικό κοινοβούλιο και τμήμα του κτηρίου αποτελούν ο Μπιγκ Μπεν και ο πύργος της Βικτωρίας, και σε πολύ κοντινή απόσταση βρίσκεται το αββαείο του Ουέστμινστερ.
Στην περιοχή επίσης υπάρχει μεγάλος αριθμών υπαίθριων χώρων, όπως το Γκρην Παρκ, Χάιντ Παρκ, κήποι του Κένσινγκτον, Ρίτζεντς Παρκ, και Σαιντ Τζέιμς Παρκ.

Οι μεγάλου μεγέθους γέφυρες της περιοχής αποτελούνται από την γέφυρα του Τσέλσι, γέφυρα του Γκρόσβενορ, γέφυρα του Βώξχολ, γέφυρα του Λάμπεθ, γέφυρα του Ουέστμινστερ, γέφυρα του Χάνγκερφορντ, και την γέφυρα του Ουότερλου.

* Η βασιλική κατοικία στα ανάκτορα του ΜπάκιγχαμΗ βασιλική κατοικία στα ανάκτορα του Μπάκιγχαμ
* Η εμπορική περιοχή του Πικκαντίλλυ ΣέρκουςΗ εμπορική περιοχή του Πικκαντίλλυ Σέρκους
* Όψη των ανακτόρων του Ουέστμινστερ από την γέφυρα του ΟυέστμινστερΌψη των ανακτόρων του Ουέστμινστερ από την γέφυρα του Ουέστμινστερ

Υποδομές
--------

### Οικονομία

Το κατάστημα Selfridges στην Όξφορντ Στρητ, όπου βρίσκονται τα μεγάλα εμπορικά καταστήματα του Λονδίνου
Στην περιοχή στεγάζεται ένας μεγάλος αριθμός πολυεθνικών επιχειρήσεων. Στις περιοχές του Μέιφαιρ και του Σαιντ Τζέιμσις υπάρχει συγκέντρωση επενδυτικών και χρηματοοικονομικών επιχειρήσεων, ενώ στο Ουέστ Εντ μεγάλος αριθμός θεάτρων και επιχειρήσεων που δραστηριοποιούνται στην βιομηχανίας του θεάματος και ψυχαγωγίας. Στο Σόχο και τις γειτονικές περιοχές υπάρχει συγκέντρωση καλλιτεχνών και γραφιστικών επιχειρήσεων, και στην Όξφορντ Στρητ υπάρχει η κύρια συγκέντρωση των μεγάλων εμπορικών καταστημάτων. Παραδείγματα εταιρειών που έχουν την έδρα τους στο Ουέστμινστερ είναι το BBC, BP, Marks & Spencer, ενώ η Google διατηρεί μεγάλο κτήριο κοντά στον σταθμό Βικτώρια.

### Συγκοινωνίες

Στο σύνολο της έκτασης της πόλης του Ουέστμινστερ βρίσκονται κάποιοι από τους μεγαλύτερους σταθμούς του Λονδίνου, οι οποίοι διαθέτουν και υπεραστικά δρομολόγια προς την υπόλοιπη Βρετανία, όπως ο σταθμός Τσάρινγκ Κρος, σταθμός Πάντιγκτον, σταθμός Βικτώρια, ενώ σε πολύ κοντινή απόσταση από την ομώνυμη περιοχή του Ουέστμινστερ βρίσκεται ο σταθμός Ουότερλου ο οποίος διοικητικά ωστόσο υπάγεται στον δήμο του Λάμπεθ.

Επιπλέον η πόλη εξυπηρετείται από 27 σταθμούς μετρό, και εντός της έκτασης της διαθέτουν στάσεις οι 10 από τις 11 συνολικά γραμμές μετρό του Λονδίνου.

### Εκπαίδευση

Η κύρια είσοδος της Σχολής Οικονομικών του Λονδίνου (LSE)
Στην περιοχή υπάρχουν πολλά σχολεία και πανεπιστημιακά ιδρύματα με τα γνωστότερα να είναι το πανεπιστήμιο του Ουέστμινστερ, τμήμα του Κινγκς Κόλετζ, Σχολή Επιχειρήσεων του Λονδίνου, και η Σχολή Οικονομικών του Λονδίνου.

Επιπλέον υπάρχει πλήθος δημοτικών, και ανεξάρτητων βιβλιοθηκών, και ανάμεσα τους βρίσκεται και η *Μουσική Βιβλιοθήκη του Ουέστμινστερ* η οποία είναι η μεγαλύτερη του είδους της σε όλο το Ηνωμένο Βασίλειο.

Διοικητική διάρθρωση
--------------------

### Αυτοδιοίκηση

Οι διοικητικές περιοχές της πόλης του Ουέστμινστερ κατά το 2002
Η πόλη του Ουέστμινστερ αποτελείται από 20 διαμερίσματα, το καθένα από το οποίο αντιπροσωπεύεται από 3 εκλέκτορες, και συνολικά 60 αντιπροσώπους.Ως επίσημος αντιπρόσωπος της πόλης ορίζεται ο δήμαρχος (*Lord Mayor*) του οποίου η θητεία διαρκεί ένα έτος.

### Περιφέρειες

Η πόλη καλύπτει τις παρακάτω περιοχές του Λονδίνου, με κάποιες από αυτά να μοιράζονται με τις γειτονικές περιοχές των δήμων του Κάμντεν στα βόρεια, και του Κένσινγκτον και Τσέλσι στα νοτιοανατολικά:

* Μπέιζουοτερ *(εν μέρει, τμήμα του διαχειρίζεται και από το δημοτικό διαμέρισμα του Κένσινγκτον και Τσέλσι)*
* Μπελγκράβια *(εν μέρει, τμήμα του διαχειρίζεται και από το δημοτικό διαμέρισμα του Κένσινγκτον και Τσέλσι)*
* Κόβεντ Γκάρντεν *(εν μέρει, τμήμα του διαχειρίζεται και από το δημοτικό διαμέρισμα του Κάμντεν)*
* Φιτζρόβια *(εν μέρει, τμήμα του διαχειρίζεται και από το δημοτικό διαμέρισμα του Κάμντεν)*
* Χάιντ Παρκ
* Νάιτσμπριτζ *(εν μέρει, τμήμα του διαχειρίζεται και από το δημοτικό διαμέρισμα του Κένσινγκτον και Τσέλσι)*
* Λίσσον Γκροβ
* Μέιντα Βέιλ
* Μαίυφαιρ
* Μαρυλεμπόν
* Μίλλμπανκ
* Πάντιγκτον
* Πίμλικο
* Σαιντ Τζέιμσις
* Σαιντ Τζονς Γουντ
* Σόχο, μαζί με την Τσάιναταουν
* Βικτώρια
* Ουέστμπουρν Γκρην *(εν μέρει, τμήμα του διαχειρίζεται και από το δημοτικό διαμέρισμα του Κένσινγκτον και Τσέλσι)*
* Ουέστ Εντ *(εν μέρει, τμήμα του διαχειρίζεται και από το δημοτικό διαμέρισμα του Κάμντεν)*
* Ουέστμινστερ (περιοχή)

Δημογραφικά στοιχεία
--------------------

Πληθυσμιακή εξέλιξη| Έτος | Πληθ.   | ±%   |
| --- | --- | --- |
| 1801 | 220.188 | —     |
| 1811 | 245.254 | +11.4% |
| 1821 | 288.851 | +17.8% |
| 1831 | 344.200 | +19.2% |
| 1841 | 368.910 | +7.2% |
| 1851 | 422.850 | +14.6% |
| 1861 | 446.263 | +5.5% |
| 1871 | 469.677 | +5.2% |
| 1881 | 493.090 | +5.0% |
| 1891 | 462.837 | −6.1% |
| 1901 | 441.857 | −4.5% |
| 1911 | 421.865 | −4.5% |
| 1921 | 396.406 | −6.0% |
| 1931 | 372.566 | −6.0% |
| 1941 | 334.448 | −10.2% |
| 1951 | 300.461 | −10.2% |
| 1961 | 267.126 | −11.1% |
| 1971 | 237.614 | −11.0% |
| 1981 | 163.893 | −31.0% |
| 1991 | 187.526 | +14.4% |
| 2001 | 181.279 | −3.3% |
| 2011 | 219.396 | +21.0% |

### Φυλετική και εθνολογική σύσταση

Κατά τις απογραφές του 2001 και 2011 η εθνολογική σύσταση των μονίμων κατοίκων ήταν:

| Εθνολογική ομάδα | 2001 | 2011 |
| --- | --- | --- |
| Σύνολο | % | Σύνολο | % |
| Λευκοί: Βρετανοί | 87.938 | 48,51% | 77.334 | 35,25% |
| Λευκοί: Ιρλανδοί | 6.574 | 3,63% | 4.960 | 2,26% |
| Λευκοί: Αθίγγανοι |  |  | 76 | 0,03% |
| Λευκοί: Άλλοι | 38.203 | 21,07% | 52.960 | 24,14% |
| **Λευκοί: Σύνολο** | **132.715** | **73,12%** | **135.330** | **61,68%** |
| Ασιάτες ή Ασιάτες Βρετανοί: Ινδοί | 5.665 | 3,12% | 7.213 | 3,29% |
| Ασιάτες ή Ασιάτες Βρετανοί: Πακιστανοί | 1.828 | 1,01% | 2.328 | 1,06% |
| Ασιάτες ή Ασιάτες Βρετανοί: Μπανγκλαντεσιανοί | 5.000 | 2,76% | 6.299 | 2,87% |
| Ασιάτες ή Ασιάτες Βρετανοί: Κινέζοι | 4.077 | 2,25% | 5.917 | 2,70% |
| Ασιάτες ή Ασιάτες Βρετανοί: Άλλοι ασιάτες | 3.614 | 1,99% | 10.105 | 4,61% |
| **Ασιάτες ή Ασιάτες Βρετανοί: Σύνολο** | **20.184** | **11,13%** | **31.862** | **14,52%** |
| Μαύροι ή Μαύροι Βρετανοί: Καραϊβικανοί | 5.613 | 3,10% | 4.449 | 2,03% |
| Μαύροι ή Μαύροι Βρετανοί: Αφρικανοί | 6.678 | 3,68% | 9.141 | 4,17% |
| Μαύροι ή Μαύροι Βρετανοί: Άλλοι μαύροι | 1.190 | 0,66% | 2.882 | 1,31% |
| **Μαύροι ή Μαύροι Βρετανοί: Σύνολο** | **13.481** | **7,44%** | **16.472** | **7,51%** |
| Μιγάδες: Λευκοί και μαύροι Καραϊβικανοί | 1.382 | 0,76% | 1.869 | 0,85% |
| Μιγάδες: Λευκοί και μαύροι Αφρικανοί | 1.204 | 0,66% | 1.927 | 0,89% |
| Μιγάδες: Λευκοί και Ασιάτες | 2.436 | 1,34% | 3.584 | 1,63% |
| Μιγάδες: Άλλοι μιγάδες | 2.458 | 1,36% | 4.015 | 1,83% |
| **Μιγάδες: Σύνολο** | **7.480** | **4,13%** | **11.395** | **5,19%** |
| Άλλοι: Άραβες |  |  | 15.724 | 7,17% |
| Άλλοι: Άλλες εθνολογικές ομάδες |  |  | 8.613 | 3,93% |
| **Άλλοι: Σύνολο** | **7.426** | **4,10%** | **24.337** | **11,09%** |
| **Μαύροι. Ασιάτες. και μειονότητες: Σύνολο** | **48.571** | **26,79%** | **84.066** | **38,32%** |
| **Ολικό σύνολο** | **181.286** | **100,00%** | **219.396** | **100,00%** |

### Θρησκεία

| Θρησκεία | 2001 | 2011 |
| --- | --- | --- |
| Σύνολο | % | Σύνολο | % |
| Χριστιανοί | 99.797 | 55,05% | 97.877 | 44,61% |
| Βουδιστές | 2.392 | 1,32% | 3.194 | 1,46% |
| Ινδουιστές | 3.497 | 1,93% | 4.178 | 1,90% |
| Ιουδαίοι | 7.732 | 4,27% | 7.237 | 3,30% |
| Μουσουλμάνοι | 21.346 | 11,77% | 40.073 | 18,27% |
| Σιχ | 400 | 0,22% | 496 | 0,23% |
| Άλλη θρησκεία | 945 | 0,52% | 1.280 | 0,58% |
| Άθρησκοι | 29.300 | 16,16% | 44.542 | 20,30% |
| Άγνωστο (δεν δηλώθηκε) | 15.877 | 8,76% | 20.519 | 9,35% |
| **Ολικό σύνολο** | **181.286** | **100,00%** | **219.396** | **100,00%** |

Παραπομπές
----------

1. ↑  Gray, Robert, *A History of London*, Hutchinson & Co, London, 1978, ISBN 0-09-133140-4, p. 68
2. ↑  Description of the City and Liberties of Westminster in 1819
3. ↑  Lewis, Samuel, *Topographical Dictionary of England*, Vol. III, London, 1831
4. ↑  "Terms and Conditions." BBC. Retrieved on 6 January 2010. "British Broadcasting Corporation Broadcasting House, Portland Place, London, W1A 1AA."
5. ↑  "Contact BP in the United Kingdom Αρχειοθετήθηκε 25 May 2009 στο Wayback Machine.." BP. Retrieved on 18 August 2009.
6. ↑  "Company > Contacts." Marks & Spencer. Retrieved on 21 June 2010.
7. ↑  «Inside Google's London Belgrave House office» (στα αγγλικά). 2015-02-04. ISSN 0307-1235.. Ανακτήθηκε στις 2018-01-18.
8. ↑  Westminster Education service accessed 17 May 2007
9. ↑  "Westminster Find a Library Αρχειοθετήθηκε 2018-09-24 στο Wayback Machine.." City of Westminster. Retrieved on 25 September 2015.
10. ↑  "Westminster Reference Library Αρχειοθετήθηκε 2016-03-13 στο Wayback Machine.." City of Westminster. Retrieved on 25 September 2015.
11. ↑  "Charing Cross Library Αρχειοθετήθηκε 31 January 2009 στο Wayback Machine.." City of Westminster. Retrieved on 21 January 2009.
12. ↑  "Mayfair Library Αρχειοθετήθηκε 2009-02-05 στο Wayback Machine.." City of Westminster. Retrieved on 21 January 2009.
13. ↑  "Visit Αρχειοθετήθηκε 2016-03-03 στο Wayback Machine.." The London Library. Retrieved on 21 January 2009.
14. ↑  "Westminster Chinese Library Αρχειοθετήθηκε 2009-02-07 στο Wayback Machine.." City of Westminster. Retrieved on 21 January 2009.
15. ↑  "Westminster Music Library Αρχειοθετήθηκε 14 April 2009 στο Wayback Machine.." City of Westminster. Retrieved on 21 January 2009.
16. ↑  Councillors by political party at westminster.gov.uk
17. ↑  «KS006 - Ethnic group». NOMIS. Ανακτήθηκε στις 30 Ιανουαρίου 2016.
18. ↑  «Ethnic Group by measures». NOMIS. Ανακτήθηκε στις 8 Ιανουαρίου 2016.
19. ↑  «KS007 - Religion». Ανακτήθηκε στις 30 Ιανουαρίου 2016.
20. ↑  «2011 census – theme tables». Ανακτήθηκε στις 8 Ιανουαρίου 2016.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Πόλη του Ουέστμινστερ** |

* Επίσημος ιστότοπος

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 4074339-1

 |

 |